***Walkabout***, u Jugoslaviji prikazan pod naslovom ***Šetnja***, je britansko-australijski pustolovni film snimljen u režiji Nicolasa Roega i premijerno prikazan 1971. godine, poznat kao najuspješnije, ali i najkontroverznije ostvarenje u njegovoj filmografiji.

Predstavlja adaptaciju istoimenog romana Donalda G. Paynea (objavljenog pod pseudonimom James Vance Marshall). Protagonisti, koje tumače Jenny Agutter i Roegov sin Luc (pod pseudonimom Luc John) su britanska tinejdžerica i njen nekoliko godina mlađi brat koji ostanu izgubljeni u australijskom Outbacku nakon što ih je otac na pikniku (koga tumači John Meillon) u trenutku iznenadnog duševnog rastrojstva fizički napao, a potom izvršio samoubistvo. Radnja prikazuje kako im zbog nepoznavanja lokalne flore i faune prijeti sigurna smrt od gladi i žeđi sve do trenutka kada na njih slučajno nabasa mladi Aboridžin (čiji lik tumači David Gulpilil) koji prolazi kroz *walkabout* (ritualni ispit zrelosti kroz samotno preživljavanje u divljini) te im pomaže da prežive.

Roeg, kome je to bilo prvo samostalno ostvarenje (nakon kultnog i također kontroverznog *Performancea* koga je bio režirao sa Donaldom Cammellom) je duže vremena mislio snimiti film, ali su produkciju odgađali problemi financijske naravi i nezadovoljstvo sa scenarijem. Roeg je konačno odabrao tekst Edwarda Bonda koji je u značajnoj mjeri odstupio od predloška, dodavši mu mnogo oporiji i mračniji ton, ali i seksualne konotacije u odnosu bijele djevojke i mladog Aboridižina. Film se snimao na australijskim lokacijama, a Gulpilil (na špici pogrešno naveden kao "Gimpilil") za vrijeme snimanja uopće nije znao engleski.

Premijerno je prikazan na Kanskom festivalu gdje je oduševio kritiku svojim naturalističkim prikazom preživljavanja u divljini, ali i sudara različitih kultura. Međutim, njegov sadržaj je izazvao brojne kritike i kontroverze, a što se prije svega odnosilo na prizore u kojima mladi Aboridžin prilikom lova ubija klokane i druge divlje životinje, a koji su dijeli publike bili previše uznemirujući. Još veće kontroverze je izazvala i scena u kojoj se troje glavnih likova kupaju goli, a što je posebno upalo u oči u slučaju mlade Agutter koja je prije toga uživala status dječje zvijezde; s obzirom da nije bilo jasno da li je u trenutku snimanja imala 18 godina ili ne postavljalo se pitanje predstavlja li *Walkabout* dječju pornografiju. Zbog tih je razloga *Walkabout* bio predmetom zabrana i cenzure, te je u svom originalnom obliku postao dostupan publici tek nakon mnogo godina. Agutter je zahvaljujući njemu postala velika zvijezda, a Gulpilil jedan od prvih međunarodnih celebrityja među australijskim Aboridžinima.

Izvori
------

1. ↑  „Walkabout". British Board of Film Classification. Pristupljeno 11. VI 2014.
2. ↑  Andrew Pike and Ross Cooper, *Australian Film 1900–1977: A Guide to Feature Film Production*, Melbourne: Oxford University Press, 1998 p258

Vanjske veze
------------

* *Walkabout* na sajtu IMDb
* Walkabout 1971 Film Transcript at
* *Walkabout* na AllMovie-u ()
* *Walkabout* na Rotten Tomatoes-u ()
* Criterion Collection Essay by Paul Ryan
* *Walkabout* Q & A with Nic Roeg, Lucien Roeg and Jenny Agutter at BFI in 2011
* *Walkabout* at Oz Movies

| * p
* r
* u
Filmovi koje je režirao Nicolas Roeg |
| --- |
| 
* *Performance* (1970)
* *Walkabout* (1971)
* *Glastonbury Fayre* (1972)
* *Don't Look Now* (1973)
* *The Man Who Fell to Earth* (1976)
* *Bad Timing* (1980)
* *Eureka* (1983)
* *Insignificance* (1985)
* *Aria* (1987, segment: "Un ballo in maschera")
* *Castaway* (1986)
* *Track 29* (1988)
* *The Witches* (1990)
* *Cold Heaven* (1991)
* *Heart of Darkness* (1993)
* *Two Deaths* (1995)
* *Full Body Massage* (1995)
* *Samson and Delilah* (1996)
* *Puffball* (2007)

 |